**A Mohácsi Önkormányzat**

**15/2017.(V.29.)**

**r e n d e l e t e**

**az önkormányzati elismerésekről és a tiszteletbeli polgár cím adományozásáról szóló**

**3/2002.(II.4.)ör. módosításáról**

Mohács Város Önkormányzatának Képviselő-testülete Magyarország Alaptörvénye 32. cikk (1) bekezdés a) pontjában biztosított eredeti jogalkotói hatáskörében, a Magyarország címerének és zászlajának használatáról, valamint állami kitüntetéseiről szóló 2011. évi CCII. törvény 23.§ (9) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13.§ (1) 12. pontjában és 17.§-ában foglalt feladatkörében eljárva a következőket rendeli el:

**1.§** Az önkormányzati elismerésekről és a tiszteletbeli polgár cím adományozásáról szóló 3/2002. (II.4.)ör. (a továbbiakban: Rendelet) 2.§- a az alábbi, f) ponttal egészül ki:

„f) Mohács Város Közbiztonságáért Díj

 fa) Az Év Rendőre Díj

 fb) Az Év Tűzoltója Díj

 fc) Az Év Vízirendőre Díj

**2.§** A Rendelet az alábbi, 11/C.§ bekezdéssel egészül ki:

„ Mohács Város Közbiztonságáért Díj

**11/C.§** (1) Mohács Város Képviselő-testülete Díjat adományoz – évente legfeljebb egy alkalommal, alkalmanként 1-1 főnek – azon személyeknek, akik Mohács város érdekében – különösen a közbiztonsággal és a katasztrófavédelemmel kapcsolatban - hosszú időn át kiemelkedő tevékenységet folytattak.

(2) **Az Év Rendőre Díj** annak a helyi rendőrség hivatásos állományába tartozó személynek adható, aki huzamosabb ideje példamutató szolgálatellátás mellett kiemelkedő tevékenységet végez Mohács város közbiztonságáért.

(3) **Az Év Tűzoltója Díj** annak a helyi katasztrófavédelmi szerv hivatásos állományába tartozó személynek adható, aki huzamosabb ideje példamutató szolgálatellátás mellett kiemelkedő tevékenységet végez Mohács város katasztrófavédelméért.

(4) **Az Év Vízirendőre Díj** annak a helyi vízirendészeti szerv hivatásos állományába tartozó személynek adható, aki huzamosabb ideje példamutató szolgálatellátás mellett kiemelkedő tevékenységet végez Mohács város közbiztonságáért.

(5) A díjakra érkezett javaslatokat minden bizottság véleményezi.

(6) A címmel oklevél, valamint címadományozási juttatás jár, melynek összege harmincezer forint.”

**3.§** A Rendelet Melléklete az alábbi bekezdéssel egészül ki:

„A Mohács Város Közbiztonságáért Díjjal járó díszoklevél A/4 méretű, felső részének közepén a város címere, felső harmada közepén a „DÍSZOKLEVÉL” felirat található. Az oklevél tartalmazza a díjazott nevét és az „Az Év Rendőre”, „Az Év Tűzoltója” vagy „Az Év Vízirendőre” elnevezést. Az oklevelet tartalmazó mappa külső borítóján a Mohács Város Közbiztonságáért felirat és a város címere látható.”

**4.§** Jelen rendelet kihirdetése napján lép hatályba.

**5.§** Jelen rendelet a jogalkotásról szóló 2010. évi CXXX. törvény 13.§ (2) bekezdése értelmében a kihirdetését követő napon hatályát veszti.

Mohács, 2017. május 26.

Szekó József Dr. Dókity Erzsébet

polgármester aljegyző

A rendelet Mohács város közigazgatási területén kihirdetésre került.

Mohács, 2017. május 29.

 Dr. Dókity Erzsébet

 aljegyző